ŠTATÚT

neziskovej organizácie poskytujúcej všeobecne prospešné služby

(ďalej len „nezisková organizácia“)

Článok I.
Názov neziskovej organizácie

Názov neziskovej organizácie je:

Ústavu tuberkulózy a respiračných chorôb, n. o.
Poprad – Kvetnica

Článok II.
Sídlo neziskovej organizácie

Sídlom neziskovej organizácie je:

Kvetnica č. 414, 058 87 Poprad

Článok III.
Druh všeobecne prospešných služieb
a spôsob zverejnenia podmienok poskytovania služieb

1.	V rámci špecializovanej starostlivosti v odbore tuberkulóza a respiračné choroby, v odbore klinická   onkológia a imunoalergológia, ústav poskytuje:
                        
a)	špecializovanú ústavnú starostlivosť na lôžkových oddeleniach
b)	následnú zdravotnú starostlivosť
c)	špecializovanú ambulantnú starostlivosť
d)	diagnostiku a liečbu v spoločných vyšetrovacích a liečebných zložkách ( SVLZ )
e)	ubytovanie a stravovanie
f)	dopravnú zdravotnú službu

V súlade s určeným predmetom činnosti Ústav menovite vykonáva

•	diagnostika a liečba akútnych i chronických nešpecifických chorôb respiračného systému a súvisiacich orgánov hrudníka, erapia pridružených ochorení.
•	diagnostika a liečba tuberkulózy pľúc okrem multirezistentných foriem, zvlášť terapia pacientov s kardiálnou komorbiditou, u ktorých nie je vhodné liečenie vo vysokohorskej polohe.
•	diagnostika a chemoterapia nádorov zameraná hlavne na karcinóm pľúc, pleurodéza malígnych pleurálnych výpotkov a intervenčná bronchoskopia ( elektrokauterizácia)
•	indikácia dlhodobej domácej oxygenoterapie pre pacientov zo spádovej oblasti
•	špecializovaná ambulantná imunoalergiologická a onkologická starostlivosť, špecializovaná ambulantná  pneumologická starostlivosť v obmedzenom rozsahu, zameraná hlavne na špecializ. výkony (bronchoskopie, funkčná diagnostika atď.)
•	liečba pacientov vyžadujúcich intenzívnu respiračnú starostlivosť, stavov s ohrozením vitálnych funkcií vyžadujúcich kontinuálny monitoring,  neinvazívna pľúcna ventilácia pozitívnym tlakom.

2.  Všeobecne prospešné služby podľa odseku 1 bude nezisková organizácia poskytovať za vopred určených a pre všetkých používateľov rovnakých podmienok. Podmienky poskytovania všeobecne 

prospešných služieb podľa odseku 1 budú neziskovou organizáciou zverejnené v elektronickej podobe a na mieste v neziskovej organizácii, ktoré určí riaditeľ.

Článok IV.
Orgány neziskovej organizácie

Orgánmi neziskovej organizácie sú:
a)	správna rada
b)	riaditeľ
c)	dozorná rada

Článok V.
Správna rada

1.	Správna rada je najvyšším orgánom neziskovej organizácie.

2.	Správna rada najmä:

a)	schvaľuje rozpočet neziskovej organizácie,
b)	schvaľuje ročnú účtovnú závierku a výročnú správu o činnosti a hospodárení
c)	rozhoduje o použití zisku a úhrade strát vrátane určenia spôsobu ich vysporiadania najneskôr do skončenia nasledujúceho účtovného obdobia,
d)	rozhoduje o zrušení, zlúčení, splynutí alebo rozdelení neziskovej organizácie,
e)	podáva návrhy na zmeny zapisovaných skutočností v registri,
f)	volí a odvoláva riaditeľa a určuje jeho plat,
g)	volí a odvoláva členov správnej rady a volí a odvoláva členov dozornej rady,
h)	schvaľuje právne úkony týkajúce sa nehnuteľného majetku,
i)	rozhoduje o zmenách v štatúte s výnimkou ustanovení, ktoré si zakladatelia vyhradili v zakladacej listine,
j)	rozhoduje o obmedzení práva riaditeľa konať v mene neziskovej organizácie,
k)	udeľuje predchádzajúci súhlas na úkony uvedené v čl. VI, bod 2 tohto štatútu,
l)	vymenúva likvidátora a určuje jeho odmenu,
m)	rozhoduje v ďalších veciach, ktoré do pôsobnosti správnej rady zveruje zákon.

3.	Správna rada má päť členov. Dĺžka funkčného obdobia členov správnej rady je päť rokov. Traja členovia správnej rady sú volení na návrh zakladateľa, ktorého hodnota majetku vloženého do neziskovej organizácie presahuje polovicu vloženého majetku všetkých zakladateľov. Dvaja členovia správnej rady sú volení na návrh zostávajúceho (-ich) zakladateľa (-ov).

4.	Správna rada volí zo svojich členov predsedu a podpredsedu správnej rady. Predseda správnej rady zvoláva, pripravuje a riadi schôdze správnej rady.

5.	Správna rada sa schádza podľa potreby, najmenej však dvakrát ročne. Správna rada musí byť zvolaná do desiatich dní od doručenia návrhu dozornej rady alebo jednej tretiny členov správnej rady.

6.	Na platné rozhodnutie správnej rady je potrebný súhlas nadpolovičnej väčšiny jej členov. Na zvolenie a odvolanie riaditeľa je potrebný súhlas aspoň dvojtretinovej väčšiny hlasov všetkých členov správnej rady.

7.	Členstvo v správnej rade zaniká:

a)	uplynutím funkčného obdobia,
b)	odstúpením,
c)	odvolaním, ak člen správnej rady poruší ustanovenia zákona č. 213/1997 Z. z. o neziskových organizáciách poskytujúcich všeobecne prospešné služby, alebo ak sa bez náležitého ospravedlnenia nezúčastní najmenej na troch po sebe idúcich riadne zvolaných zasadnutiach správnej rady, alebo ak prestane spĺňať podmienky voliteľnosti za člena správnej rady (§ 20 zákona č. 213/1997 Z. z.),
d)	smrťou.

8.	Členstvo v správnej rade je dobrovoľnou a neplatenou funkciou. Členom správnej rady patrí náhrada preukázaných výdavkov, ktoré im vznikli pri výkone funkcie, podľa osobitného predpisu.

Článok VI.
Riaditeľ

1.	Riaditeľ je štatutárnym orgánom, ktorý riadi činnosť neziskovej organizácie a koná v jej mene. Rozhoduje o všetkých záležitostiach neziskovej organizácie, ak nie sú zákonom č. 213/1997 Z. z., zakladacou listinou alebo týmto štatútom vyhradené do pôsobnosti iných orgánov.

2.	Riaditeľ potrebuje predchádzajúci súhlas správnej rady na úkony, ktorými nezisková organizácia:

a)	nadobúda alebo scudzuje nehnuteľnosť, alebo k nej zriaďuje práva tretích osôb,
b)	zakladá (spoluzakladá) inú právnickú osobu, alebo sa stáva účastníkom združenia,
c)	uzaviera zmluvu o úvere/pôžičke vo výške viac ako      100.000,-- SKK, slovom jednostotisíc slovenských korún,
d)	preberá ručenie za záväzok tretej osoby vo výške viac ako 100.000,-- SKK, slovom jednostotisíc slovenských korún,
e)	preberá dlh/pristupuje k dlhu tretej osoby vo výške viac ako 50.000,-- SKK, slovom päťdesiattisíc slovenských korún,
f)	zaväzuje sa na plnenie najviac do výšky mesačného rozpočtu neziskovej organizácie.

3.	Riaditeľ je oprávnený zúčastňovať sa na rokovaniach správnej rady s hlasom poradným.

4.	Riaditeľa volí a odvoláva správna rada.

5.	Správna rada odvolá riaditeľa, ak:

a)	bol právoplatne odsúdený za trestný čin spáchaný v súvislosti s výkonom funkcie riaditeľa alebo za úmyselný trestný čin,
b)	vykonáva činnosť uvedenú v § 27 zákona č. 213/1997 Z. z. (zákaz konkurencie)
c)	o to sám požiada.

6.	Správna rada môže odvolať riaditeľa, ak:

a)	podľa lekárskeho posudku nie je zo zdravotných dôvodov schopný vykonávať túto funkciu dlhšie ako šesť mesiacov,
b)	koná v rozpore s ustanoveniami zákona č. 213/1997 Z. z., zakladacou listinou alebo týmto štatútom,
c)	to navrhla dozorná rada alebo člen správnej rady.

Článok VII.
Dozorná rada

1.	Dozorná rada je kontrolný orgán neziskovej organizácie, ktorý dohliada na jej činnosť.

2.	Členovia dozornej rady sú oprávnení nahliadať do všetkých dokladov a záznamov týkajúcich sa činnosti neziskovej organizácie a kontrolujú, či je účtovníctvo riadne vedené v súlade s osobitným predpisom a či nezisková organizácia uskutočňuje svoju činnosť v súlade so všeobecne záväznými právnymi predpismi, zakladacou listinou a štatútom.

3.	Dozorná rada najmä:

a)	preskúmava ročnú účtovnú závierku a výročnú správu o činnosti a hospodárení a predkladá svoje vyjadrenie správnej rade,
b)	kontroluje vedenie účtovníctva a iných dokladov,
c)	upozorňuje správnu radu na zistené nedostatky a podáva návrhy na ich odstránenie.

4.	Dozorná rada je oprávnená:
a)	navrhnúť zvolanie mimoriadneho rokovania správnej rady, ak si to vyžaduje záujem neziskovej organizácie,
b)	podávať správnej rade návrh na odvolanie riaditeľa,
c)	navrhnúť obmedzenie práva riaditeľa konať v mene neziskovej organizácie,
d)	zúčastniť sa prostredníctvom svojich členov na rokovaní správnej rady s hlasom poradným,
e)	upozorniť správnu radu na zistené porušenie právnych predpisov, štatútu alebo zakladacej listiny.

5.	Dozorná rada má troch členov. Členov dozornej rady volí a odvoláva správna rada. Dĺžka funkčného obdobia členov dozornej rady je päť rokov.
6.	Dozorná rada volí zo svojich členov predsedu dozornej rady. Predseda dozornej rady zvoláva, pripravuje a riadi schôdze dozornej rady.

7.	Dozorná rada sa uznáša súhlasom nadpolovičnej väčšiny jej členov.

8.	Pre zánik členstva v dozornej rade platia obdobne ustanovenia tohto štatútu o zániku členstva v správnej rade (čl. V, bod 7 tohto štatútu).

9.	Členstvo v dozornej rade je dobrovoľnou a neplatenou funkciou. Členom dozornej rady patrí náhrada preukázaných výdavkov, ktoré im vznikli pri výkone funkcie, podľa osobitného predpisu.

Článok VIII.
Zákaz konkurencie

Člen správnej rady, riaditeľ a člen dozornej rady nesmie:

a)	vo vlastnom mene, ani na vlastný účet uzavierať obchody súvisiace s činnosťou neziskovej organizácie,
b)	sprostredkúvať pre iné osoby obchody neziskovej organizácie.

Článok IX.
Zápisnice o schôdzach orgánov

Zo schôdzí orgánov neziskovej organizácie sa vyhotovujú zápisnice, ktoré nezisková organizácia uschováva po dobu desiatich rokov.

Článok X.
Hospodárenie neziskovej organizácie

1.	Majetok neziskovej organizácie tvoria:
a)	vklady zakladateľov,
b)	príjmy z vlastnej činnosti,
c)	príjmy z podnikateľskej činnosti po zdanení,
d)	dedičstvo,
e)	dary od fyzických osôb a právnických osôb.

2.	Nezisková organizácia môže podnikať podľa osobitných predpisov za podmienky, že touto činnosťou sa dosiahne účelnejšie využitie jej majetku a nebude ohrozená kvalita, rozsah a dostupnosť služieb, pre ktoré bola založená. Zisk nesmie byť použitý v prospech zakladateľov, členov orgánov neziskovej organizácie, ani jej zamestnancov a musí byť v celom rozsahu použitý na zabezpečenie všeobecne prospešných služieb.
3.	Majetok neziskovej organizácie sa môže použiť len v súlade s podmienkami určenými v zakladacej listine alebo v štatúte a na úhradu výdavkov (nákladov) neziskovej organizácie. Výšku výdavkov (nákladov) neziskovej organizácie určí správna rada každoročne v rozpočte v miere nevyhnutnej na zabezpečenie činnosti neziskovej organizácie.

4.	Prioritný majetok (§ 31a) zákona č. 213/1997 Z. z.) nemožno založiť, ani ho inak použiť na zabezpečenie záväzkov neziskovej organizácie alebo tretej osoby, nemožno ho predať, darovať, ani prenechať do nájmu alebo do výpožičky. Prioritný majetok nie je predmetom likvidácie. K nehnuteľnostiam, ktoré sú prioritným majetkom, vzniká v prospech štátu právo zodpovedajúce vecnému bremenu, ktoré sa zapisuje do katastra nehnuteľností.
5.	Nezisková organizácia hospodári podľa rozpočtu schváleného správnou radou. Rozpočet neziskovej organizácie obsahuje všetky rozpočtované príjmy a výdavky, pričom sa zostavuje a schvaľuje na príslušný kalendárny rok. 
Návrh rozpočtu predkladá na schválenie správnej rade riaditeľ, a to najneskôr jeden mesiac pred začiatkom kalendárneho roka, na ktorý sa rozpočet zostavuje. Správna rada schvaľuje rozpočet neziskovej organizácie najneskôr do 31. marca príslušného kalendárneho roka.

6.	Každý má právo na prístup k informáciám o nakladaní s majetkom neziskovej organizácie.

Článok XI.
Vedenie účtovníctva

1.	Nezisková organizácia vedie účtovníctvo podľa osobitného predpisu.

2.	Nezisková organizácia musí viesť vo svojom účtovníctve oddelene výnosy a náklady spojené s všeobecne prospešnými službami a výnosy a náklady spojené s podnikateľskou činnosťou.

3.	Ročná účtovná závierka musí byť overená audítorom, ak:

a)	dotácie zo štátneho rozpočtu a z rozpočtu obce prekročia v roku, za ktorý je ročná účtovná závierka zostavená, jeden milión Sk,
b)	všetky príjmy neziskovej organizácie prekročia päť miliónov Sk.

4.	Výtlačok ročnej účtovnej závierky overenej audítorom podľa odseku 3 zasiela nezisková organizácia na zverejnenie v Obchodnom vestníku najneskôr do 15. apríla.

Článok XII.
Výročná správa o činnosti a hospodárení neziskovej organizácie

1.	Nezisková organizácia vypracuje výročnú správu o činnosti a hospodárení neziskovej organizácie v termíne určenom správnou radou po skončení kalendárneho roka, najneskôr do 30. júna nasledujúceho roka.

2.	Výročná správa obsahuje:

a)	prehľad činností vykonávaných v kalendárnom roku s uvedením vzťahu k účelu založenia neziskovej organizácie,
b)	ročnú účtovnú závierku a zhodnotenie základných údajov v nej obsiahnutých,
c)	výrok audítora k ročnej účtovnej závierke, ak ju audítor overoval,
d)	prehľad o peňažných príjmoch a výdavkoch,
e)	prehľad nákladov podľa jednotlivých nákladových skupín,
f)	prehľad rozsahu príjmov (výnosov) v členení podľa zdrojov,
g)	stav a pohyb majetku a záväzkov neziskovej organizácie,
h)	zmeny a nové zloženie orgánov neziskovej organizácie, ku ktorým došlo v priebehu roka,
i)	ďalšie údaje určené správnou radou.

3.	Výročná správa sa zverejní v elektronickej podobe. Jeden výtlačok výročnej správy zasiela nezisková organizácia registrovému úradu každoročne do 15. júla. Výročná správa bude pre verejnosť prístupná v sídle neziskovej organizácie.

Článok XIII.
Zrušenie neziskovej organizácie

1.	Nezisková organizácia sa zrušuje:

a)	dňom uvedeným v rozhodnutí správnej rady o zrušení neziskovej organizácie, inak dňom, keď bolo toto rozhodnutie prijaté,
b)	rozhodnutím správnej rady o zlúčení, splynutí alebo rozdelení neziskovej organizácie,
c)	dňom uvedeným v rozhodnutí súdu o zrušení neziskovej organizácie, inak dňom, keď toto rozhodnutie nadobudlo právoplatnosť,
d)	vyhlásením konkurzu alebo zamietnutím návrhu na vyhlásenie konkurzu pre nedostatok majetku,
e)	ak nesplní povinnosť podľa § 10 ods. 3 zákona č. 213/1997 Z. z.,
f)	ak nezašle výročnú správu registrovému úradu podľa čl. XI, bod 3 tohto štatútu.

2.	Súd na návrh štátneho orgánu alebo osoby, ktorá osvedčí právny záujem, rozhodne o zrušení neziskovej organizácie a o jej likvidácii, ak:

a)	nezisková organizácia neposkytuje všeobecne prospešné služby uvedené v štatúte dlhšie ako 12 mesiacov,
b)	nezisková organizácia nespĺňa podmienky na poskytovanie služieb ustanovené osobitnými predpismi,
c)	výdavky (náklady) neziskovej organizácie sú neprimerane vysoké voči rozsahu poskytovaných všeobecne prospešných služieb.

3.	Súd môže na návrh štátneho orgánu alebo osoby, ktorá osvedčí právny záujem, rozhodnúť o zrušení neziskovej organizácie a o jej likvidácii, ak:

a)	v uplynulých 24 mesiacoch sa nekonalo ani jedno zasadanie správnej rady,
b)	do uplynutia 12 mesiacov po skončení funkčného obdobia neboli zvolené nové orgány neziskovej organizácie,
c)	nezisková organizácia používa príjmy zo svojej činnosti a zverený majetok v rozpore s týmto zákonom,
d)	nezisková organizácia porušuje ustanovenia § 30 zákona č. 213/1997 Z. z.

4.	Správna rada môže rozhodnúť o zlúčení alebo splynutí neziskovej organizácie s inou neziskovou organizáciou alebo nadáciou.

5.	Pri zlúčení prechádza majetok zrušenej neziskovej organizácie na neziskovú organizáciu alebo nadáciu, s ktorou sa nezisková organizácia zlúčila.

6.	Pri splynutí prechádza majetok neziskovej organizácie na neziskovú organizáciu alebo nadáciu vzniknutú splynutím.

7.	V prípadoch podľa odsekov 5 a 6 postavenie prioritného majetku zostáva nezmenené.

Článok XIV.
Zánik a likvidácia neziskovej organizácie

1.	Nezisková organizácia zaniká ku dňu výmazu z registra. Zániku predchádza zrušenie s likvidáciou alebo bez likvidácie.

2.	Likvidácia sa nevyžaduje, ak majetok neziskovej organizácie prechádza na inú neziskovú organizáciu alebo nadáciu po zlúčení alebo splynutí.

3.	Likvidačný zostatok môže byť prevedený len na inú neziskovú organizáciu alebo nadáciu, prednostne na takú neziskovú organizáciu alebo nadáciu, ktorá bola založená na rovnaký alebo podobný účel.

4.	Prioritný majetok podľa čl. IX, bod 4 tohto štatútu je likvidátor povinný ponúknuť štátu alebo inej neziskovej organizácii.

5.	Ak zákon č. 213/1997 Z. z. neustanovuje inak, na zrušenie neziskovej organizácie s likvidáciou alebo bez likvidácie a na zánik neziskovej organizácie sa použijú primerane ustanovenia Obchodného zákonníka o zrušení a zániku obchodných spoločností.

Článok XV.
Záverečné ustanovenie

Každý je oprávnený nazerať do štatútu a robiť si z neho výpisy alebo odpisy. Nezisková organizácia je povinná na požiadanie sprístupniť štatút.

Bratislava, dňa ...............

Slovenská republika
Ministerstvo zdravotníctva Slovenskej republiky
V zastúpení:
Rudolf Zajac, minister zdravotníctva

Zamestnanci Ústavu tuberkulózy a respiračných chorôb Poprad – Kvetnica, o. z..
V zastúpení: 
MUDr. Ivan Tudík, predseda správnej rady o. z.